Diari Oficial de la Generalitat Valenciana


Sumari del DOGV 7520, del 07-05-2015 (2015/3983)

RESOLUCIÓ de 24 d'abril de 2015, del director general de Producció Agrària i Ramaderia, per la qual s'establixen mesures de prevenció a la Comunitat Valenciana contra el caragol poma acanalat (espècies incloses en el gènere Pomacea sp).
--------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7520

Data del DOGV
:   07-05-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/3983


Data del document
:   24-04-2015

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 24 d'abril de 2015, del director general de Producció Agrària i Ramaderia, per la qual s'establixen mesures de prevenció a la Comunitat Valenciana contra el caragol poma acanalat (espècies incloses en el gènere Pomacea sp).  
 [2015/3983]  
Les espècies del gènere Pomacea són mol·luscos gasteròpodes coneguts genèricament com a caragol poma acanalat. Són espècies exòtiques invasives i constituïxen plagues importants tant en el cultiu de l'arròs, del qual es consideren una plaga de les més importants, com en les zones humides que constituïxen el seu hàbitat natural, on poden desenrotllar-se ràpidament i el seu control i eradicació són molt difícils.  
A l'agost de 2009 va ser trobada l'espècie Pomacea insularum (caragol poma acanalat) per primera vegada a Espanya, en concret en camps d'arròs del marge esquerre del Delta de l'Ebre. Al juny de 2010 el Departament d'Agricultura de la Generalitat de Catalunya, una vegada confirmada l'espècie, va procedir a la declaració oficial d'existència de la plaga i va establir mesures de prevenció i control en el seu territori per a evitar l'avanç de la plaga. El Ministeri de Medi Ambient i Medi Rural i Marí va comunicar oficialment a la Comissió Europea i a la resta dels estats membres la presència de l'espècie. Així mateix, per mitjà de l'Orde ARM/2090/2011, de 22 de juliol, modificada per l'Orde ARM/2294/2011, de 19 d'agost, es van establir mesures de protecció, contra dos espècies de caragol poma acanalat de taxonomia molt semblant; Pomacea insularum (d'Orbigni) i Pomacea canaliculata (Lamark); en les dites normes es van establir mesures d'eradicació i aïllament de la plaga entre les quals cal destacar l'obligació que les recol·lectores que es traslladen des de les zones amb presència del caragol poma acanalat a les zones lliures de la plaga han d'anar acompanyades d'un certificat emés en origen per l'autoritat competent en què s'especifica que esta ha sigut netejada per a evitar la dispersió de la plaga.  
  
Per mitjà de la publicació de la Decisió 697/2012, d'Execució de la Comissió, de 8 de novembre de 2012, relativa a les mesures per a evitar la introducció en la Unió i la propagació en l'interior d'esta del gènere Pomacea (Perry), la Comissió Europea ha establit requisits a aplicar per a la introducció i circulació de vegetals susceptibles de ser portadors de la plaga, així com actuacions a aplicar en les zones delimitades amb presència d'esta, l'establiment de zones tampó i mesures que impedisquen la propagació fora de les zones afectades.  
  
El cultiu de l'arròs a la Comunitat Valenciana té una gran tradició, ocupa unes 15.500 hectàrees. Es caracteritza per una manera singular del maneig de làmina d'aigua, de manera que esta passa de parcel·la a parcel·la, i completa l'extensió d'esta fins a cobrir tota la superfície de cultiu d'arròs. Este sistema resulta molt favorable per a la dispersió del caragol poma acanalat, és per tant fonamental establir mesures de prevenció per a evitar la seua introducció en els nostres arrossars i alertar els arrossers sobre els riscos que suposa la dita plaga. Les prospeccions i els controls efectuats des de la publicació de la Decisió d'execució 697/2012 han posat de manifest l'absència de Pomacea en el territori de la Comunitat Valenciana.  
D'acord amb el que establix l'article 40 del Decret 89/2014, de 13 de juny, del Consell, pel qual s'aprova el Reglament orgànic i funcional de la Presidència i de la Conselleria de Presidència i Agricultura, Pesca, Alimentació i Aigua, correspon a la Direcció General de Producció Agrària i Ramaderia la competència en matèries relatives a la sanitat vegetal, i pot establir els programes de protecció, prevenció, defensa, control i eradicació, si és el cas, de les plagues i malalties dels cultius.  
  
Per tot allò que s'ha exposat, resolc:  
  
Primer  
Establir mesures de prevenció per a impedir la introducció i propagació de les espècies del gènere Pomacea sp, caragol poma acanalat, al territori de la Comunitat Valenciana. Estes mesures inclouen el control de tota la maquinària agrícola que pretenga realitzar labors en el cultiu de l'arròs, i en particular d'aquella que procedisca de zones demarcades amb presència de caragol poma acanalat (Pomacea sp), així com determinades mesures de vigilància en els arrossars a adoptar pels cultivadors, les agrupacions de regants i tancats.  
  
Segon  
1. La maquinària agrícola que pretenga realitzar labors en el cultiu de l'arròs i que s'introduïsca, procedent d'altres zones arrosseres, a la Comunitat Valenciana lliure de la plaga, haurà de presentar una comunicació prèvia a la direcció general competent en matèria de sanitat vegetal amb una antelació mínima d'un mes en el cas de recol·lectores i de 15 dies per a la resta de maquinària, la dita comunicació s'ajustarà al model que figura en l'annex I.  
Així mateix, en el cas que procedisca de zones demarcades amb presència de caragol poma acanalat, haurà de presentar a més un certificat emés per l'autoritat competent de la zona d'origen en què s'especifique que s'ha procedit a la neteja de la màquina per a evitar la propagació de la plaga.  
La comunicació haurà de dirigir-se a la direcció general competent en matèria de sanitat vegetal per qualsevol de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Als efectes d'agilitzar la tramitació de les declaracions de moviment de la maquinària agrícola, podrà remetre's la documentació, model de comunicació i certificat, si és el cas, per mitjans informàtics a l'adreça de correu següent: spf\_gdamj@deb.pb.  
  
2. Els cultivadors d'arròs, les agrupacions de regants i tancats col·laboraran en la vigilància dels arrossars i de les séquies, i comunicaran immediatament al Servici de Sanitat Vegetal qualsevol sospita de la possible presència de l'esmentat caragol poma acanalat.   
3. La Direcció General de Producció Agrària i Ramaderia, a través del Servici de Sanitat Vegetal, podrà establir les mesures preventives o d'eradicació que es consideren necessàries en cada moment en funció de la informació disponible de la plaga i la seua evolució en les zones on es declarara, en aplicació del que disposa la Llei 43/2002, de 20 de novembre, de Sanitat Vegetal.  
  
Tercer. Règim sancionador  
A l'incompliment del que disposa la present resolució se li aplicarà el règim sancionador previst en la Llei 43/2002, de 20 de novembre, de Sanitat Vegetal.  
  
Quart  
La present resolució entrarà en vigor l'endemà de la publicació en el Diari Oficial de la Comunitat Valenciana.  
  
València, 24 d'abril de 2015.- El director general de Producció Agrària i Ramaderia: José Miguel Ferrer Arranz.